

VLADA REPUBLIKE HRVATSKE

Zagreb, 14. rujna 2023.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo gospodarstva i održivog razvoja |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o pokretanju postupka za sklapanje Sporazuma na temelju Konvencije Ujedinjenih naroda o pravu mora o očuvanju i održivom korištenju morske bioraznolikosti na područjima izvan nacionalne jurisdikcije |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*PRIJEDLOG*

Na temelju članka 7. Zakona o sklapanju i izvršavanju međunarodnih ugovara („Narodne novine“, broj 28/96.), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_\_\_\_\_\_ 2023. donijela

**O D L U K U**

**o pokretanju postupka za sklapanje Sporazuma na temelju Konvencije Ujedinjenih naroda o pravu mora o očuvanju i održivom korištenju morske bioraznolikosti na područjima izvan nacionalne jurisdikcije**

**I.**

Na temelju članka 139. Ustava Republike Hrvatske („Narodne novine“, br. 85/10. – pročišćeni tekst i 5/14. – Odluka Ustavnog suda Republike Hrvatske) pokreće se postupak za sklapanje Sporazuma na temelju Konvencije Ujedinjenih naroda o pravu mora o očuvanju i održivom korištenju morske bioraznolikosti na područjima izvan nacionalne jurisdikcije (u daljnjem tekstu „Sporazum“).

**II.**

Rezolucijom Opće skupštine Ujedinjenih naroda 59/24 2004. je uspostavljena *Ad hoc* otvorena neformalna radna skupina za proučavanje pitanja koja se odnose na očuvanje i održivo korištenje morske bioraznolikosti izvan područja nacionalne jurisdikcije (u daljnjem tekstu „BBNJ“) sa zadatkom da ispita dotadašnje aktivnosti Ujedinjenih naroda (u daljnjem tekstu „UN“) i ostalih međunarodnih organizacija u pogledu BBNJ-a, ekološke, znanstvene, tehničke, društveno-ekonomske i druge aspekte ovih pitanja, te utvrdi ključna pitanja i naznači moguće načine i pristupe za promicanje međunarodne suradnje i koordinacije u ovom području.

Nakon devet godina rada spomenute *Ad hoc* skupine i na temelju njezinih preporuka, najprije je 2015., Rezolucijom Opće skupštine UN-a 69/292, osnovan Pripremni odbor, a potom je 2017. na temelju njegovih preporuka, Rezolucijom Opće skupštine UN-a 72/249, sazvana i Međuvladina konferencija (u daljnjem tekstu „MVK“) kako bi se temeljem preporuka Pripremnog odbora što skorije izradio tekst Sporazuma.

Od 2018. do 2023. u sjedištu UN-a u New Yorku održano je pet zasjedanja MVK-a te je tekst Sporazuma formalno usvojen 19. lipnja 2023. na nastavku Petog zasjedanja MVK.

Svečanost potpisivanja Sporazuma predviđena je za 20. rujna 2023. u New Yorku tijekom visokog segmenta zasjedanja Opće skupštine UN-a.

Europska unija (u daljnjem tekstu „EU") i njezine države članice od 2004. aktivno sudjeluju u ovom procesu.

**III.**

Sporazum obuhvaća četiri područja:

- morske genetske resurse i podjelu koristi

- upravljačke alate za pojedina područja, uključujući zaštićena morska područja

- procjene učinka na okoliš i

- izgradnju kapaciteta i prijenos morskih tehnologija.

Sporazum će dodatno potaknuti postizanje ciljeva iz UN-ova Programa održivog razvoja do 2030., posebno cilja održivog razvoja br. 14 („Život u vodi”).

Doprinijet će i postizanju ciljeva globalnog okvira za bioraznolikost iz Kunminga i Montreala dogovorenog u prosincu 2022., uključujući njegov cilj zaštite najmanje 30 % oceana do 2030.

Sporazum je u skladu s okolišnim ciljevima EU iz članka 191. Ugovora o funkcioniranju Europske unije, a to su očuvanje, zaštita i poboljšanje kvalitete okoliša, zaštita ljudskog zdravlja, razborito i racionalno korištenje prirodnih bogatstava te promicanje mjera na međunarodnoj razini za rješavanje regionalnih odnosno svjetskih problema okoliša, a osobito borbe protiv klimatskih promjena, kao i s nacionalnim politikama i strategijama Republike Hrvatske u tom području.

**IV.**

Prihvaća se Nacrt sporazuma.

Nacrt sporazuma iz stavka 1. ove točke sastavni je dio ove Odluke.

**V.**

Pregovori za sklapanje Sporazuma vođeni su u skladu s postupkom predviđenim člankom 218. Ugovora o funkcioniranju Europske unije te u tu svrhu nije potrebno osiguranje dodatnih sredstava u državnom proračunu Republike Hrvatske.

**VI.**

Sporazum će, u ime Republike Hrvatske, potpisati ministar vanjskih i europskih poslova.

U slučaju njegove spriječenosti ovlašćuje se izvanredni i opunomoćeni veleposlanik - stalni predstavnik Republike Hrvatske pri Organizaciji Ujedinjenih naroda u New Yorku i svim njezinim tijelima da u ime RH potpiše Sporazum.

**VII.**

Izvršavanje Sporazuma ne zahtijeva dodatna financijska sredstva iz državnog proračuna Republike Hrvatske.

Troškovi za provedbu i izvršavanje Sporazuma podijelit će se između stranaka Sporazuma sukladno ljestvici UN-a te će biti utvrđeni naknadno po stupanju na snagu Sporazuma, a dio iznosa koji bude utvrđen u odnosu za Republiku Hrvatsku planirat će se i osiguravati u okviru redovitih godišnjih proračunskih sredstava Ministarstva gospodarstva i održivog razvoja.

**VIII.**

Sporazum ne zahtijeva donošenje novih ili izmjenu postojećih zakona, ali podliježe potvrđivanju sukladno članku 18. Zakona o sklapanju i izvršavanju međunarodnih ugovora.

KLASA:

URBROJ:

Zagreb,

PREDSJEDNIK

mr. sc. Andrej Plenković

**OBRAZLOŽENJE**

Sporazum na temelju Konvencije Ujedinjenih naroda o pravu mora o očuvanju i održivom korištenju morske bioraznolikosti na područjima izvan nacionalne jurisdikcije (u daljnjem tekstu „Sporazum“) je mješoviti međunarodni ugovor budući da je namjera da njegove stranke budu Europska unija i njezine države članice.

Sporazum obuhvaća četiri područja:

- morske genetske resurse i podjelu koristi;

- upravljačke alate za pojedina područja, uključujući zaštićena morska područja;

- procjene učinka na okoliš; te

- izgradnju kapaciteta i prijenos morskih tehnologija.

Sporazum će dodatno potaknuti postizanje ciljeva iz UN-ova Programa održivog razvoja do 2030. te će doprinijeti i postizanju ciljeva globalnog okvira za bioraznolikost iz Kunminga i Montreala dogovorenog u prosincu 2022., uključujući njegov cilj zaštite najmanje 30 % oceana do 2030. Sporazum je u skladu s okolišnim ciljevima EU i Republike Hrvatske, u prvom redu očuvanje, zaštita i poboljšanje kvalitete okoliša, zaštita ljudskog zdravlja, razborito i racionalno korištenje prirodnih bogatstava te promicanje mjera na međunarodnoj razini za rješavanje regionalnih odnosno svjetskih problema okoliša, a osobito borbe protiv klimatskih promjena.

Svečanost potpisivanja Sporazuma predviđena je za 20. rujna 2023. u New Yorku tijekom visokog segmenta zasjedanja Opće skupštine UN-a.

Kako bi Republika Hrvatska mogla pristupiti potpisivanju predmetnog Sporazuma, potrebno je da Vlada Republike Hrvatske temeljem članka 7. Zakona o sklapanju i izvršavanju međunarodnih ugovora donese Odluku o pokretanju postupka za sklapanje Sporazuma.

Za izvršavanje Sporazuma nije potrebno osigurati dodatna financijska sredstva iz državnog proračuna, već će se troškovi vezani uz provedbu i izvršavanje Sporazuma planirati i osiguravati u okviru redovitih proračunskih sredstava Ministarstva gospodarstva i održivog razvoja.

Sporazum ne zahtijeva donošenje novih ili izmjenu postojećih zakona, ali podliježe potvrđivanju sukladno članku 18. Zakona o sklapanju i izvršavanju međunarodnih ugovora.